Ma tgħaddix ġimgħa li l-PN ma jitmagħniex b'sensiela ta' stqarrijiet li biex temminhom trid tassew tismagħhom. Il-Ħadd li għadda l-Kap tal-Oppożizzjoni qal li l-Prim Ministru huwa perikoluż. Qas taf jekk dikjarazzjoni bħal din hix tad-daħk jew tal-biki. Jien ngħid li perikolużi huma d-deputati ta' madwaru li jfaħħru, anzi aktar minn hekk isejjaħ patrijotti lill-MEPs Nazzjonalisti li ħlief jagħmlu l-ħsara u jippruvaw ikissru r-reputazzjoni ta' pajjiżna bi kliemhom mhumiex jagħmlu. Il-Partit Nazzjonalista dejjem qed jinżel fl-iktar livell baxx ta' medjokrità u retorika politika fejn kulma jsir f'pajjiżna jsibulu x-xagħra fl-għaġina u jikkritikawha. Fejn ma jkunu jistgħu jsibu xejn x'jikkritikaw, allura jmorru fuq in-naħa l-oħra tal-munita u jibdew jgħidu li dik il-miżura saret bis-saħħa tagħhom, li kienu se jagħmluha huma, li kienet fuq il-manifest elettorali tagħhom, li ġiethom f'moħħom jew li mqar ħolmu jew kellhom ħmar il-lejl dwarha. Lil tal-PN trid twarrbilhom u tinżgħalhom il-kappell meta jiġu biex jippruvaw jiskreditaw lil dawk li jazzardaw ifaħħru lil Malta. L-istess storja. Ma tafx jekk tidħakx jew tibkix meta tisma' Deputati Nazzjonalisti fil-Parlament saħansitra jiskreditaw l-aġenżiji ta' kreditu internazzjonali bħal Fitch u Moodys. Qalulna li dik kulma hi biċċa karta. Qalulna saħansitra li qed jagħtuna ċertifikati pożittivi għax il-Gvern iħallashom. Kieku ma tismax lanqas temmen safejn jasal moħħhom. Ikejlu lil kullħadd b'xibirhom. Jiġifieri il-PN qed jgħid li l-pajjiżi kollha li jingħataw ċertifikat pożittiv fuq l-andament ekonomiku tagħhom minn dawn l-aġenżiji, kollha qed ixaħħmu lil dawn l-aġenżija. Bħal dak li qallu l-Gvern Malti beda jagħti onorarja lil dawn l-aġenżiji ta' kreditu mas-sebħ tal-għodwa sabiħa tal-10 ta' Marzu 2013. Gvernijiet Nazzjonalisti kienu jħallsu wkoll lil dawn l-aġenżiji u xorta ma ddejqux minnhom u qalu l-verità u taw outlook negattiv lill-ekonomija ta' pajjiżna fl-2011 u fl-2012. Dawn l-istess aġenżiji xejn ma ddejqu li jikkritikaw u jbaxxu r-ratings ta' l-Istati Uniti tal-Amerka, li hi l-akbar ekonomija fid-dinja. Imma issa ħej dawn iċ-ċertifikati fuq l-ekonomija tagħna huma biss biċċa karta. Hekk qalulna. Ara fi żmienhom meta mqar konna nżommu stabbli b'imneħirna kemm kemm 'il fuq mill-ilma, kienu joħorġu jiftaħru li l-aġenziji tal-kreditu tawna ċertifikat tajjeb, li l-finanżi huma fis-sod. Bdew jitqarrsu meta dawn l-aġenziji bdew jiġbdulna widnejna u jiddikjaraw li l-aspetti ekonomiċi ta' pajjiżna huma negattivi. U kellhom raġun dawn l-aġenziji għax kif tela' Gvern Laburista f'Marzu tal-2013 sab ma' wiċċu ekonomija u sitwazzjoni finanzjarja tat-twerwir, tant li l-UE tefgħet lil pajjiżna fil-Proċedura ta' Defiċit Eċċessiv. Imma l-PN qatt ma kien jaf mod ieħor, ma jinbidel qatt. Meta jkunu fl-Oppożizzjoni jkunu dejjem lesti biex ifaħħru lil min jattakka lil pajjiżna u jattakkaw lil min ifaħħar lil pajjiżna. U għalhekk f'Mejju li ġej irridu bi ħġarna noħorġu nivvutaw lill-Partit Laburista, il-partit li dejjem u verament ħabb lil Malta u lill-poplu tagħha. Kliem Dom Mintoff jidwi f'moħħi meta f'mass meeting aċċenna fuq il-fatt kemm il-PN dejjem ħadem kontra pajjiżna kull meta kien fl-Oppożizzjoni. Mintoff kien qal: ''Lill-pajjiż ma ta l-ebda prova li jħobbu. Anzi l-provi kollha li tawna hu li jobgħoduh lill-pajjiż. U għaliex? Kif jista' jkun f'kull kwistjoni li kellna aħna barra minn Malta, hu min hu, dejjem żamm kontra Malta, dejjem, dejjem, f'kull okkażjoni kontra Malta.'' Inżommu dan il-kliem f’moħħna tal-mibki u maħbub il-Perit Duminku Mintoff, Missier Malta Ħielsa, u nhar il-25 ta’ Mejju immorru bi ħġarna nivvutaw lill-kandidati KOLLHA tal-Partit Laburista. Nagħtu l-akbar rebħa li qatt kellu l-Partit Laburista u nagħtu lil dan il-partit ir-raba’ siġġu fil-Parlament Ewropew. Dan ir-riżultat ikun it-tweġiba li nagħtu lill-Oppożizzjoni li Malta hi mxebbgħa bil-politika negattiva tagħhom, li l-Maltin huma mxebbgħa minn partit li ġaladarba mhux huma fil-poter moħħhom biss biex jagħmlu l-ħsara lill-pajjiż barra minn Malta u lill-Maltin u Għawdxin ħuthom. Imma nagħtu sinjal ukoll lill-pajjiżi Ewropej u lill-MEPs barranin fil-Parlament Ewropew li tant tuġagħhom żaqqhom għax pajjiżna qed jirreġistra l-akbar tkabbir ekonomiku fl-UE u qiegħed fi stat finanzjarju u ekonomiku tant tajjeb, li f’Malta d-demokrażija tkellmet b’mod b’saħħtu, li l-poplu Malti jappoġġja l-politika pożittiva u produttiva tal-Gvern preżenti u jikkundanna kull tentattiv li ġej sew minn ġewwa pajjiżna u sew minn barra sabiex jippruvaw jimminaw l-andament ekonomiku ta’ pajjiżna u jfixkel u jħassar is-serenità u l-kuntentizza li qed igawdi l-poplu fil-mument. Madanakollu nappella li rebħa kbira mhix garantita. Irridu naħdmu bis-sħiħ għaliha. Kull elezzjoni tibda xejn b’xejn. Ilkoll irridu r-raba’ siġġu. Imma r-raba’ siġġu mhux se jiġi waħdu. Mhux se jiġi billi nibqgħu id-dar. Mhux se jiġi lanqas jekk inħallu xi kandidati Laburisti barra. Ma nirrepetux l-istess żball. Nivvutaw bil-għaqal u nkunu qed nagħtu garanżija ta’ rebħa oħra storika lil Partit Laburista, il-partit li tant inħobbu.